Achomharc arna thabhairt an 4 Lúnasa 2022 ag Amer Foz i gcoinne bhreithiúnas na Cúirte Ginearálta (an Ceathrú Dlísheomra) a tugadh an 18 Bealtaine 2022 i gCás T-296/20, Foz v an Chomhairle

(Cás C-524/22 P)

(2022/C 398/20)

Teanga an cháis: an Béarla

Páirtithe

Achomharcóir: Amer Foz (ionadaí: L. Cloquet, Avocat)

Páirtí eile sna himeachtaí: Comhairle an Aontais Eorpaigh

An t-ordú atá á lorg

Iarrann an t-achomharcóir ar an gCúirt Bhreithiúnais:

— an breithiúnas atá faoi achomharc a chur ar neamhní go páirteach, a mhéid is gur diúltaíodh ann do chaingean an achomharcóra le haghaidh neamhniú a bhaineann le gníomhartha coimeádta 2021 mar a shainmhínítear ann;

— mar thoradh air sin, Cinneadh (CBES) 2021/855 ón gComhairle an 27 Bealtaine 2021 lena leasaítear Cinneadh 2013/255/CBES maidir le bearta sriantacha i gcoinne na Siria (1) a chur ar neamhní, a mhéid a bhaineann sé leis an achomharcóir;

— mar thoradh air sin, Rialachán Cur Chun Feidhme (AE) 2021/848 ón gComhairle an 27 Bealtaine 2021 lena gcuirtear chun feidhme Rialachán (AE) Uimh. 36/2012 maidir le bearta sriantacha i bhfianaise na staide sa tSiria (2) a chur ar neamhní, a mhéid a bhaineann sé leis an achomharcóir;

— mar thoradh air sin, a ordú don Chomhairle ainm an achomharcóra a tharraingt siar ó na hiarscríbhinní a ghabhann le Cinneadh 2013/255/CBES ón gComhairle an 31 Bealtaine 2013 maidir le bearta sriantacha i gcoinne na Siria (3) agus le Rialachán (AE) Uimh. 36/2012 ón gComhairle an 18 Eanáir 2012 maidir le bearta sriantacha i bhfianaise na staide sa tSiria (4); agus

— dá bhrí sin, a ordú don Chomhairle costais agus caiteachais iomlána na n-imeachtaí a íoc, lena n-áirítear iad siúd atá leagtha amach ag an achomharcóir.

Saincheisteanna dlí agus príomhargóintí

I dtaca leis an achomharc, maíonn an t-achomharcóir ocht saincheist dlí:

Ar an gcéad dul síos, go bhfuil saobhadh ar an bhfianaise agus ar na himthosca fíorasacha i ndáil leis an bhfianaise ón mblag Pro-Justice.

Ar an dara dul síos, go bhfuil saobhadh ar an bhfianaise agus ar na himthosca fíorasacha i ndáil leis an bhfianaise ó Syria Report.

Ar an tríú dul síos, go bhfuil saobhadh ar an bhfianaise agus ar na himthosca fíorasacha i ndáil leis an bhfianaise ó alt preasa Reuters.

Ar an gceathrú dul síos, go bhfuil saobhadh ar an bhfianaise agus ar na himthosca fíorasacha i ndáil leis an bhfianaise ó ASM International General Trading LLC (na suíomhanna gréasáin Arab News agus Al Arabiya).

Ar an gcúigiú dul síos, go ndearnadh earráid dlí agus cásdlí Anbouba á chur i bhfeidhm ag an gCúirt Ghinearálta (breithiúnais an 21 Aibreán 2015, Anbouba v an Chomhairle, C-630/13 P, EU:C:2015:247, agus an 21 Aibreán 2015, Anbouba v an Chomhairle, C-605/13 P, EU:C:2015:248) agus go háirithe agus critéar an tsraithe táscairí atá sonrach, beacht agus comhsheasmhach a ndóthain á chur i bhfeidhm aici.

Ar an séú dul síos, go ndearnadh earráid dlí agus Airteagail 27 agus 28 de Chinneadh 2013/255/CBES arna leasú le Cinneadh (CBES) 2015/1836 (5) in fine agus Airteagal 15 de Rialachán Uimh. 36/2012 arna leasú le Rialachán (AE) 2015/1828 (6) á gcur i bhfeidhm ag an gCúirt Ghinearálta.

Ar an seachtú dul síos, go bhfuil saobhadh ar na himthosca fíorasacha i ndáil leis an easpa naisc idir an t-achomharcóir agus an tUasal Samer Foz.

Ar an ochtú dul síos, go ndearnadh earráid dlí agus na rialacha lena rialaítear an dualgas cruthúnais á gcur i bhfeidhm ag an gCúirt Ghinearálta.

(1) IO 2021 L 188, lch. 90

(2) IO 2021 L 188, lch. 18.

(3) IO 2021 L 147, lch. 14.

(4) IO 2012 L 16, lch. 1.

(5) Cinneadh (CBES) 2015/1836 ón gComhairle an 12 Deireadh Fómhair 2015 lena leasaítear Cinneadh 2013/255/CBES maidir le bearta sriantacha i gcoinne na Siria (IO 2015 L 266, lch. 75).

(6) Rialachán (AE) 2015/1828 ón gComhairle an 12 Deireadh Fómhair 2015 lena gcuirtear chun feidhme Rialachán (AE) Uimh. 36/2012 maidir le bearta sriantacha i bhfianaise na staide sa tSiria (IO 2015 L 266, lch. 1).